ብሔራዊ ባንክ ያወጣውን መመርያ የነዳጅ ኩባንያዎች ተቃወሙት
በነዳጅ ፍለጋና ልማት ሥራ ላይ የተሰማሩ የውጭ ኩባንያዎች፣ የውጭ ምንዛሪ የባንክ ሒሳብ ኢትዮጵያ ውስጥ እንዲከፍቱ የሚያስገድደው የኢትዮጵያ ብሔራዊ ባንክ መመርያ ተቃውሞ ገጠመው፡፡ ብሔራዊ ባንክ ያወጣው መመርያ በኢትዮጵያ በተፈጥሮ ዘይትና ጋዝ ፍለጋና ልማት የተሰማሩ ኩባንያዎች፣ የውጭ ምንዛሪ የባንክ ሒሳብ በአገር ውስጥ ባንኮች እንዲከፍቱ ያስገድዳል፡፡ ኩባንያዎቹ ለነዳጅ ፍለጋና ልማት ሥራ የሚያስፈልጋቸውን ገንዘብ፣ በብር ከባንኮች ማውጣት እንደሚችሉ መመርያው ይገልጻል፡፡ ለውጭ ኮንትራክተሮች በውጭ ምንዛሪ የሚከፈሉ ክፍያዎች፣ ከውጭ ምንዛሪ የባንክ ሒሳብ ላይ ተቀናሽ ሊሆኑ እንደሚችሉ ብሔራዊ ባንክ አስታውቋል፡፡ በነዳጅ ፍለጋና ልማት ሥራ የተሰማሩ ኩባንያዎች ግን መመርያውን ተቃውመውታል፡፡ ኩባንያዎቹ ቅሬታቸውን ለማዕድንና ነዳጅ ሚኒስቴር አቅርበዋል፡፡ የማዕድንና ነዳጅ ሚኒስቴር፣ የብሔራዊ ባንክና የነዳጅ ኩባንያዎቹ ኃላፊዎች በተደጋጋሚ ውይይት ቢያደርጉም ችግሩ እንዳልተፈታ ምንጮች ለሪፖርተር ተናግረዋል፡፡ የነዳጅ ኩባንያዎቹ ኃላፊዎች ለሪፖርተር እንደተናገሩት፣ የኢትዮጵያ ብሔራዊ ባንክ ያወጣውን መመርያ ዋና መሥሪያ ቤቶቻቸው ስላልተቀበሉት በኢትዮጵያ የጀመሩትን የፔትሮሊየም ኢንቨስትመንት ፕሮጀክቶች ለመቀጠል ተቸግረዋል፡፡ የኩባንያዎቹ ማኔጅመንትና ቦርድ ባንኩ ያወጣውን መመርያ ባለመቀበላቸው፣ ለነዳጅ ፕሮጀክቶች የሚውል ገንዘብ ወደ ኢትዮጵያ ለማምጣት እንደተቸገሩ ገልጸዋል፡፡ ‹‹አገሪቱ የውጭ ምንዛሪ እጥረት እንደገጠማት እናውቃለን፡፡ እኛ የውጭ ምንዛሪ እያመጣን ሥራችንን ስናከናውን ቆይተናል፡፡ የእኛ የውጭ ምንዛሪ የባንክ ሒሳብ መክፈት አገሪቱ ለገጠማት የውጭ ምንዛሪ እጥረት መፍትሔ አይሆንም፤›› ብለዋል፡፡ በኢትዮጵያ የነዳጅ ዘርፍ ኢንቨስት ሊያደርጉ በዝግጅት ላይ የነበሩ ኩባንያዎች ቆም ብለው ለማሰብ ተገደዋል የሚሉት የኩባንያዎቹ ተወካዮች፣ መመርያው የውጭ ቀጥተኛ ኢንቨስትመንትን የሚያሸሽ እንደሆነ ተናግረዋል፡፡ የማዕድንና ነዳጅ ሚኒስትር ዴኤታ ኳንግ ቱትላም (ዶ/ር) በጉዳዩ ላይ አስተያየት ከመስጠት ተቆጥበዋል፡፡ ሪፖርተር የኢትዮጵያ ብሔራዊ ባንክ በጉዳዩ ላይ ማብራሪያ እንዲሰጥ በጽሑፍ የጠየቀ ቢሆንም እስካሁን ምላሽ አላገኘም፡፡ ተቃውሞ የበረታበት ብሔራዊ ባንክ ኩባንያዎቹ ከኢትዮጵያ ንግድ ባንክ ጋር አብረው በሚሠሩ የውጭ ባንኮች፣ የባንክ ሒሳብ እንዲከፍቱ አማራጭ ሐሳብ እንዳቀረበ ምንጮች ተናግረዋል፡፡ በቅርቡ ጋዜጣዊ መግለጫ የሰጡት የማዕድንና ነዳጅ ሚኒስትር ሳሙኤል ሁርቃቶ (ዶ/ር)፣ በኢትዮጵያ ብሔራዊ ባንክና በማዕድን ዘርፉ መካከል ስላለው የሥራ ግንኙነት አስረድተዋል፡፡ ‹‹ብሔራዊ ባንክ የራሱ አሠራር አለው፡፡ የማዕድን ዘርፍ ደግሞ የራሱ አሠራር አለው፡፡ የሁለቱን ዘርፎች አሠራር ለማጣጣም ጥረት እየተደረገ ነው፤›› ያሉት ሚኒስትሩ፣ ብሔራዊ ባንክ ኩባንያዎቹ በአገር ውስጥ የውጭ ምንዛሪ የባንክ ሒሳብ እንዲከፍቱ ሲፈልግ፣ ኩባንያዎቹ በበኩላቸው የውጭ አገር የባንክ ሒሳብ እንዲኖራቸው እንደሚፈልጉ ተናግረዋል፡፡ ‹‹ለጊዜው በውጭ ምንዛሪ የባንክ ሒሳብ በሌላ አማራጭ መክፈት አለብን በማለት ከባንኩ ጋር ተከታታይ ውይይት በማድረግ አማራጭ መንገዶች እየተዘጋጁ ነው፡፡ በዚህ ምክንያት ብዙ ጊዜ ፈጅቶ ነበር፡፡ አሁን ግን ብሔራዊ ባንክ ለኩባንያዎቹ የሚሆን የእኛንም አገራዊ ጥቅም የማይጎዳ አሠራር እያስተካከለ በመሆኑ ማነቆ ሆኖ የቆየው ጉዳይ ይፈታል፤›› ብለዋል፡፡ በብሔራዊ ባንክ ስለቀረበው አማራጭ ሐሳብ ግን ሚኒስትሩ አላብራሩም፡፡ አማራጭ ሐሳቡ ከንግድ ባንክ ጋር በሚሠሩ ዓለም አቀፍ ባንኮች፣ የባንክ ሒሳብ መክፈት የሚለው ሳይሆን እንደማይቀር ምንጮች ለሪፖርተር ተናግረዋል፡፡ በአሁኑ ወቅት ፖሊጂሲኤል ፔትሮሊየም ኢንቨስትመንትስ፣ ኒው ኤጅ፣ አፍሪካ ኦይል ኮርፖሬሽን፣ ጋዝ ፕሮም ዴሊኖክስ ኢነርጂ የተሰኙ ዓለም አቀፍ የነዳጅ ኩባንያዎች በኢትዮጵያ የነዳጅ ፍለጋና ልማት ሥራ ላይ ተሰማርተዋል፡፡